Deg umedya nniḍen deg tmacahut n bu yedmimen, amsawal yefren ad dd-iger awennit ɣef wamek i iḥemmel urgaz ad d-yaf tameṭṭut, iḥemmel ad tili zeddiget neɣ tettcebiḥ, ad tbedd ɣef yiman-is akken ilaq, dimi Faḍma ur tettaǧa ara tameṭṭut n gma-s ad texdem cɣel, iwakken ad yefraḥ gma-s s tmeṭṭut-is, ɣer ɣur-s ula d nettat d wagi i d lferḥ-is. Tikkest id d-yemmalen aya-agi d ta : « Ulama leɛmer tejweǧ, lameɛna tezra ireggazen ḥemlen mi ara tcebbeḥ tmeṭṭut, mi ara tizeyin yakk iman-is nettat ur tesɛi ara n wergaz iwumi ara tecbeḥ, ifassen-is numen lewsex n lxedma. Mi tekker teslit-nni a d-qdec neɣ ad xeddmen kra neɣ kra, as tini : ala ! qqim kan : ur ssamas ara iman-im !